ตลาดหุ้นเอเชียดีดตัวขึ้นเช้านี้ตามตลาดนิวยอร์ก ขณะจับตาผลประชุมเฟด
ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับปัจจัยหนุนจากตลาดหุ้นนิวยอร์กที่ดีดตัวขึ้น ขณะเดียวกันนักลงทุนยังจับตาดูผลการประชุมของธนาคารกลางสหรัฐ (เฟด) เพื่อดูว่าเฟดจะส่งสัญญาณเรื่องการปรับขึ้นอัตราดอกเบี้ยหรือไม่
17 มิ.ย. 2558

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับปัจจัยหนุนจากตลาดหุ้นนิวยอร์กที่ดีดตัวขึ้น ขณะเดียวกันนักลงทุนยังจับตาดูผลการประชุมของธนาคารกลางสหรัฐ (เฟด) เพื่อดูว่าเฟดจะส่งสัญญาณเรื่องการปรับขึ้นอัตราดอกเบี้ยหรือไม่
โดยดัชนี MSCI Asia Pacific เพิ่มขึ้น 0.2% แตะ 146.63 จุด เมื่อเวลาประมาณ 9.00 น.ตามเวลาโตเกียว
ส่วนดัชนี NIKKEI 225 ตลาดหุ้นญี่ปุ่นเปิดวันนี้ที่ 20,306.10 จุด เพิ่มขึ้น 48.16 จุด, ดัชนี HSI ตลาดหุ้นฮ่องกงเปิดวันนี้ที่ 26,671.20 จุด เพิ่มขึ้น 104.50 จุด, ดัชนี TAIEX ตลาดหุ้นไต้หวันเปิดวันนี้ที่ 9,232.81 จุด เพิ่มขึ้น 20.03 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,035.48 จุด เพิ่มขึ้น 6.76 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,315.22 จุด เพิ่มขึ้น 17.13 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,722.71 จุด เพิ่มขึ้น 0.47 จุด
ทั้งนี้ นักลงทุนจับตาดูการประชุมเฟดซึ่งจะเสร็จสิ้นในวันนี้ตามเวลาสหรัฐ โดยเฉพาะอย่างยิ่งถ้อยแถลงของนางเจเน็ต เยลเลน ประธานเฟด เพื่อประเมินว่านางเยลเลนจะส่งสัญญาณเรื่องระยะเวลาในการปรับขึ้นอัตราดอกเบี้ยหรือไม่ รวมทั้งจับตาสถานการณ์ของกรีซอย่างใกล้ชิด โดยรมว.คลังกลุ่มยูโรโซน หรือยูโรกรุ๊ป จะประชุมร่วมกันในวันพฤหัสบดีนี้ที่ลักเซมเบิร์ก ซึ่งหลายฝ่ายมองว่าการประชุมครั้งนี้ถือเป็นโอกาสสุดท้ายก่อนที่โครงการให้ความช่วยเหลือกรีซของสหภาพยุโรป (EU) จะสิ้นสุดลงในเดือนนี้